钦定古今图书集成/明伦汇编/闺媛典/第046卷 > 徐君宝妻
## 钦定古今图书集成/明伦汇编/闺媛典/第046卷 > 徐君宝妻

按《辍耕录》：岳州徐君宝妻某氏，元兵入，被掳来杭，居
韩蕲王府。自岳至杭，相从数千里。其主者数欲犯之，
而终以巧计脱。盖某氏有令姿，主者弗忍杀之也。一
日，主者怒甚，将即强焉，因告曰：“俟妾祭谢先夫，然后
乃为君妇不迟也。君奚用怒哉？”主者喜诺，即严妆焚
香，再拜默祝，南向饮泣，题《满庭芳词》一阕于壁上，已
投大池中以死。词曰：“汉上繁华，江南人物，尚遗宣政
风流。绿窗朱户，十里烂银钩。一旦刀兵齐举，旌旗拥、
百万貔貅。长驱入，歌楼舞榭，风卷落花愁。清平三百
载，典章文物，扫地俱休。幸此身未北，犹客南州。破鉴
徐郎何在，空惆怅、相见无由。从今后，断魂千里，夜夜
岳阳楼。”杭徐子祥与韩府君相邻，尝闻长老嗟悼之，
及见所书词，故能言其详。某氏，余偶忘其姓。噫使宋
之公卿将相，贞守一节，若此数妇者，则岂有卖降覆
国之祸哉？宜乎秦贾之徒为万世之罪人也。